**Φορολογικές υποχρεώσεις Σωματείων**

στις 21/10/2016

Ο Αστικός Κώδικας με τα άρθρα 78 έως 107 ρυθμίζει ζητήματα περί Σωματείων. Ιδιαίτερα στο άρθρο 78, αναφέρει τον **ορισμό του σωμα­τείου** ως εξής :

«Ένωση προσώπων που επιδιώκει σκοπό µη κερδοσκοπικό αποκτά προ­σωπικότητα όταν εγγραφεί σε ειδικό δηµόσιο βιβλίο (σωµατείο) που τη­ρείται στο πρωτοδικείο της έδρας του. Για να συσταθεί σωµατείο χρειάζο­νται είκοσι τουλάχιστον πρόσωπα».

Όταν κάποιος αποφασίσει να ασχοληθεί ενεργά ως μέλος σε κάποιο από τα όργανα ενός Σωματείου θα πρέπει να είναι οπλισμένος με τεράστια υ­πομονή και επιμονή. Επί­σης θα πρέπει να ενημερωθεί για το νομικό πλαί­σιο λειτουργίας των Σωματείων καθώς και των υποχρεώσεων που έχει αυτό έναντι της Φορολογικής Διοίκησης και των Α­σφαλιστικών Οργανι­σμών. Ωστόσο δεν αρκούν μόνο τα παραπάνω καθώς πρέπει να αντιμετω­πίσει την άγνοια και την μη συμμόρφωση των μελών διοίκησης που πολλές φορές ενεργούν μεμονωμένα και όχι συλλογικά ως ομάδα.

Έτσι λοιπόν θα προσπαθήσω να καταγράψω στο παρόν άρθρο τις **Φο­ρολογικές υ­ποχρεώσεις** που έχουν τα **σωματεία, οι σύλλογοι (Αθλητι­κοί, Σύλλογοι Γονέων και Κηδεμόνων κ.λπ.)**, οι ενώσεις προσώπων και ως επί το πλείστον τα μη κερδοσκοπικού χαρακτήρα πρόσωπα.

**1. Λογιστικό Σύστημα -Ρυθμιστικό Πλαίσιο**

Ο[Ν.4308/2014](https://www.e-forologia.gr/lawbank/document.aspx?digest=D512E30CB4D2F800.1D031AEA53&version=2016/08/03) που αφορά τα Ελληνικά Λογιστικά Πρότυπα, συναφείς ρυθμίσεις και άλλες διατάξεις, ρυθμίζει το **λογιστικό πλαίσιο** μέσα στο οποίο θα πρέπει οι οντό­τητες να λειτουργούν και να τηρούν τα λογιστικά τους αρχεία (Βιβλία και παραστα­τικά).

Με την παρ. 2 του [άρθρου 1 (πεδίο εφαρμογής) του Ν.4308/2014](https://www.e-forologia.gr/lawbank/document.aspx?digest=D512E30CB4D2F800.1E377A9D38) καθο­ρίζονται οι οντότητες που υπάγονται στο σύνολο των διατάξεων αυτού του νόμου. Συγκεκριμένα, με την περίπτ. γ΄ της παρ. 2 υπόκειται στις ρυθμίσεις του νόμου και κάθε οντότητα που βάσει της φορολογικής ή άλλης νομο­θεσίας υποχρεούται στην τήρηση λογιστικών αρ­χείων.

Η [ΠΟΛ.1003/31-12-2014](https://www.e-forologia.gr/lawbank/document.aspx?digest=BF85D6F4196CAE60.1D031AEA53&version=2014/12/31) αναφέρεται ενδεικτικά, ότι **στην περίπτ. γ΄ της παρ. 2 εντάσσονται** οι αστικές εταιρείες κερδοσκοπικού ή μη χαρα­κτήρα, οι κοινωνίες αστι­κού δικαίου, οι συνεταιρισμοί, οι δικηγορικές ε­ταιρείες, οι κοινοπραξίες, καθώς και οποιαδήποτε άλλη οντότητα του ιδιω­τικού τομέα, που αποκτά εισόδημα από επιχειρη­ματική δραστηριότητα.

Ακόμη **εντάσσονται τα Ν.Π.Ι.Δ., τα σωματεία, οι σύλλογοι, οι ενώ­σεις προσώ­πων και γενικά μη κερδοσκοπικού χαρακτήρα πρόσωπα, εφόσον αποκτούν εισό­δημα από επιχειρηματική δραστηριότητα**.

Η παρ. 12 [του άρθρου 3](https://www.e-forologia.gr/lawbank/document.aspx?digest=D512E30CB4D2F800.1F7114577C) (Λογιστικό σύστημα και βασικά λογιστικά αρ­χεία) αναφέ­ρει:

«Όταν, σύμφωνα με τις ρυθμίσεις αυτού του νόμου, η οντότητα δεν συ­ντάσσει ισο­λογισμό, δύναται, αντί του λογιστικού συστήματος της παρ. 10, να χρησιμοποιεί ένα κατάλληλο απλογραφικό λογιστικό σύστημα (βι­βλία εσόδων – εξόδων) για την παρα­κολούθηση των στοιχείων της παρ. 1 του παρόντος άρθρου, τα οποία συμπεριλαμβά­νουν:

α) Τα πάσης φύσεως έσοδα διακεκριμένα σε έσοδα από πώληση εμπο­ρευμάτων, από πώληση προϊόντων, από παροχή υπηρεσιών και λοιπά έ­σοδα.

β) Τα πάσης φύσεως κέρδη.

γ) Τις πάσης φύσεως αγορές περιουσιακών στοιχείων, διακεκριμένα σε αγορές ε­μπορευμάτων, υλικών (πρώτων ή βοηθητικών υλών), παγίων και αγορές λοιπών πε­ριουσιακών στοιχείων.

δ) Τα πάσης φύσεως έξοδα, διακεκριμένα σε αμοιβές προσωπικού συ­μπεριλαμβα­νομένων εισφορών σε ασφαλιστικούς οργανισμούς, αποσβέ­σεις, έξοδα από τη λήψη λοιπών υπηρεσιών και λοιπά έξοδα.

ε) Τις πάσης φύσεως ζημίες.

στ) Τους πάσης φύσεως φόρους και τέλη, ξεχωριστά κατά είδος».

Με την [ΠΟΛ.1003/31-12-2014](https://www.e-forologia.gr/lawbank/document.aspx?digest=BF85D6F4196CAE60.1D031AEA53&version=2014/12/31) δόθηκαν οι απαραίτητες διευκρινίσεις αναφορικά με τα παραπάνω. Στην περίπτ. 3.12.9 αναφέρεται :

«Συνοπτικά, **απλογραφικό λογιστικό σύστημα** εφαρμόζουν οι πολύ μικρές οντό­τητες της παρ. 2γ του άρθρου 1 που δεν συντάσσουν ισολογι­σμό.

Ενδεικτικά:

(…)

γ) Τα μη κερδοσκοπικά Ν.Π.Ι.Δ. (σωματεία, σύλλογοι, ενώσεις προσώ­πων κ.λπ.), εφόσον αποκτούν εισόδημα από επιχειρηματική δραστηριό­τητα, με κύκλο εργασιών».

Σκόπιμο είναι σε αυτό το σημείο να αναφέρουμε τι αποκαλείται ως **«επι­χειρηματική δραστηριότητα»** με βάση το άρθρο 21 (Κέρδη από επιχει­ρηματική δραστηριότητα) του Ν.4172/2013:

«1. Ως κέρδος από επιχειρηματική δραστηριότητα θεωρείται το σύνολο των εσόδων από τις επιχειρηματικές συναλλαγές μετά την αφαίρεση των επιχειρηματικών δαπα­νών, των αποσβέσεων και των προβλέψεων για επι­σφαλείς απαιτήσεις.

Στα έσοδα από τις επιχειρηματικές συναλλαγές περιλαμβάνονται και τα έσοδα από την πώληση των στοιχείων του ενεργητικού της επιχείρησης, καθώς και το προϊόν της εκκαθάρισής της, όπως αυτά προκύπτουν στη διάρκεια του φορολογικού έτους.

2. ------------------

3. Για τους σκοπούς του παρόντος άρθρου ως «επιχειρηματική συναλ­λαγή» θεωρεί­ται κάθε μεμονωμένη ή συμπτωματική πράξη με την οποία πραγματοποιείται συναλ­λαγή ή και η συστηματική διενέργεια πράξεων στην οικονομική αγορά με σκοπό την επίτευξη κέρδους. Κάθε τρεις ομο­ειδείς συναλλαγές που λαμβάνουν χώρα εντός ενός εξαμήνου θεωρούνται συστηματική διενέργεια πράξεων».

Επομένως τα **σωματεία, οι σύλλογοι, οι ενώσεις προσώπων και γε­νικά τα μη κερδοσκοπικού χαρακτήρα πρόσωπα**, εφόσον αποκτούν ει­σόδημα από επιχειρημα­τική δραστηριότητα **υποχρεούνται να εφαρμό­ζουν τις ρυθμίσεις του Ν.4308/2014 περί λογιστικού συστήματος και λογιστικών αρχείων**.


Το λογιστικό σύστημα μιας οντότητας περιλαμβάνει τα διάφορα λογι­στικά αρχεία αλλά και τις διαδικασίες και μεθόδους για την καταχώρηση των σχετικών συναλλαγών και γεγονότων, καθώς και για την κατάρτιση των χρηματοοικονομικών καταστάσεων. Τα λογιστικά αρχεία περιλαμβά­νουν τόσο τα τηρούμενα «λογιστικά βιβλία» όσο και τα «λογιστικά στοι­χεία» (παραστατικά).

Ως **«λογιστικά στοιχεία» (παραστατικά) για σωματεία**, συλλόγους, ενώσεις προ­σώπων και γενικά μη κερδοσκοπικού χαρακτήρα πρό­σωπα, **ενδεικτικά απαιτούνται τα παρακάτω**:


**Πίνακας 1 «ΛΟΓΙΣΤΙΚΑ ΣΤΟΙΧΕΙΑ ΕΣΟΔΩΝ»**

βλέπε επόμενη σελίδα →

**Πίνακας 1 «ΛΟΓΙΣΤΙΚΑ ΣΤΟΙΧΕΙΑ ΕΣΟΔΩΝ»**

[](https://www.e-forologia.gr/cms/uploads/0_20.jpg)

**Πίνακας 2 «ΛΟΓΙΣΤΙΚΑ ΣΤΟΙΧΕΙΑ ΕΞΟΔΩΝ»**

[](https://www.e-forologia.gr/cms/uploads/0_21.jpg)

Στην περίπτωση που τα σωματεία, οι σύλλογοι, οι ενώσεις προσώπων και γενικά τα μη κερδοσκοπικού χαρακτήρα πρόσωπα **δεν αποκτούν ει­σόδημα από επιχειρημα­τική δραστηριότητα** και οι δαπάνες αφορούν στην επιδίωξη της εκπλήρωσης του σκοπού τους τότε δεν υποχρεούνται στην εφαρμογή των διατάξεων των Ε.Λ.Π., αλλά στην τήρηση των βι­βλίων όπως προβλέπει ο Αστικός Κώδικας και το καταστατικό τους.

**2. Φορολογικές Υποχρεώσεις**

**2.1. Φορολογία Εισοδήματος βάσει Κ.Φ.Ε Ν.4172/2013**

Από την άποψη της Φορολογίας Εισοδήματος, με την ΠΟΛ.1113/2-6-2015 εγκύ­κλιο διευκρινίσθηκε, μεταξύ άλλων, ότι **κατά τον προσδιορι­σμό του εισοδήμα­τος** των πιο πάνω νομικών προσώπων και όσον αφορά στις δαπάνες που αυτά πραγμα­τοποιούν, γίνεται διάκριση ανάλογα με το αν αυτές αφορούν την επιχειρηματική τους δραστηριότητα ή την επιδίωξη της εκπλήρωσης του σκοπού τους.

Το μέρος εκείνων των δαπανών που αφορούν σε επιχειρηματική δρα­στηριότητα εκ­πίπτει κατά τον προσδιορισμό του εισοδήματος αυτού, με την επιφύλαξη των άρθρων 22 και 23 του Ν.4172/2013. Αντίθετα, **δεν εκ­πίπτουν δαπάνες** που αφορούν έσοδα που πραγματοποιούνται κατά την επιδίωξη της εκπλήρωσης του σκοπού τους, τα οποία δεν αποτελούν αντι­κείμενο φόρου. Περαιτέρω, σε περίπτωση που υπάρχουν **δαπάνες που εί­ναι κοινές**, δηλαδή μπορούν να συμβάλλουν στη δημιουργία τόσο εισοδή­ματος υπαγόμενου σε φόρο όσο και εισοδήματος μη υπαγόμενου σε φόρο, τότε οι δαπάνες αυτές επιμερίζονται κατά την αναλογία των αντίστοιχων εσόδων.

Επομένως τα σωματεία, οι σύλλογοι, οι ενώσεις προσώπων και γενικά τα μη κερδο­σκοπικού χαρακτήρα πρόσωπα, εφόσον αποκτούν εισόδημα από επιχειρηματική δρα­στηριότητα (άρθρο 21 του Ν.4172/2013) κατά τον προσδιορισμό του εισοδήματος των πιο πάνω νομικών προσώπων και ό­σον αφορά τις δαπάνες που αυτά πραγματοποιούν, γίνεται διάκριση ανά­λογα με το αν αυτές αφορούν την δραστηριότητα ή την επιδίωξη της εκ­πλήρωσης του σκοπού τους. **Εφόσον τηρούν απλογραφικά βιβλία φορο­λογού­νται με συντελεστή 29%** με βάση το άρθρο 58 (φορολογικός συ­ντελεστής) του Ν.4172/2013.

**2.2. Υποβολή δήλωσης φορολογίας εισοδήματος**

Το [άρθρο 45](https://www.e-forologia.gr/lawbank/document.aspx?digest=670A3CF4572C6550.27F4DE21DB08) (υποκείμενα του φόρου) του Κ.Φ.Ε. (Ν.4172/2013) ανα­φέρει :

«**Σε φόρο εισοδήματος νομικών προσώπων και νομικών οντοτήτων υπόκεινται**:

α) οι κεφαλαιουχικές εταιρείες που συστήθηκαν στην ημεδαπή ή την αλλοδαπή,

β) οι προσωπικές εταιρείες που συστήθηκαν στην ημεδαπή ή την αλλο­δαπή,

γ) τα μη κερδοσκοπικού χαρακτήρα νομικά πρόσωπα δημοσίου ή ιδιω­τικού δικαίου που συστήθηκαν στην ημεδαπή ή την αλλοδαπή και στα ο­ποία περιλαμβάνονται και τα κάθε είδους σωματεία και ιδρύματα, με εξαί­ρεση μόνο τα κάθε είδους έσοδα που πραγ­ματοποιούνται κατά την επιδί­ωξη της εκπλήρωσης του σκοπού τους, τα οποία δεν α­ποτελούν αντικεί­μενο φόρου,

δ) συνεταιρισμοί και ενώσεις αυτών,

ε) κοινωνίες αστικού δικαίου, αστικές κερδοσκοπικές ή μη κερδοσκοπι­κές εται­ρείες, συμμετοχικές ή αφανείς εφόσον ασκούν επιχείρηση ή επάγ­γελμα,

στ) κοινοπραξίες,

ζ) οι νομικές οντότητες που ορίζονται στο άρθρο 2 του Κ.Φ.Ε. και δεν περιλαμβά­νονται σε μια από τις προηγούμενες περιπτώσεις.

Στην περίπτωση των νομικών προσώπων και νομικών οντοτήτων που τηρούν απλο­γραφικά βιβλία εφαρμόζονται αποκλειστικά οι διατάξεις του άρθρου 47 του παρόντος Κώδικα».

Επομένως τα σωματεία, τα μη κερδοσκοπικού χαρακτήρα νομικά πρό­σωπα δημο­σίου ή ιδιωτικού δικαίου, οι ενώσεις προσώπων, συνεταιρισμοί και ενώσεις αυτών, κοινωνίες αστικού δικαίου, αστικές κερδοσκοπικές ή μη κερδοσκοπικές εταιρείες, για τα εισοδήματα που αποκτώνται από την άσκηση εμπορικής εκμετάλλευσης, **δεν απαλ­λάσσονται του φόρου εισο­δήματος**, εάν τα εισοδήματα αυτά δεν πραγματοποιήθηκαν κατά την ά­σκηση της μη κερδοσκοπικής δραστηριότητάς.

**Εξαίρεση** αποτελούν οι **Σύλλογοι Γονέων και Κηδεμόνων** όπου με την παρ. 5 του [άρθρου 68 του Κ.Φ.Ε.](https://www.e-forologia.gr/lawbank/document.aspx?digest=670A3CF4572C6550.2BD213CA0C18) (Ν.4172/2013) αναφέρεται :

«5. Οι Σύλλογοι Γονέων και Κηδεμόνων που δεν αποκτούν έσοδα υπο­κείμενα σε φόρο εισοδήματος, αλλά αποκλειστικά και μόνο έσοδα που πραγματοποιούνται κατά την επιδίωξη της εκπλήρωσης του σκοπού τους, **δεν υποχρεούνται σε υποβολή δήλω­σης φορολογίας εισοδήματος.**

Τα ανωτέρω ισχύουν ανάλογα και για τις άτυπες ενώσεις ιδιοκτητών και ενοίκων πολυκατοικίας, όταν δεν αποκτούν φορολογητέο εισόδημα». (Βλέπε σχετική ΠΟΛ.1120/15-6-2015).

**Επομένως** απαλλάσσονται από την υποχρέωση υποβολής δήλωσης φο­ρολογίας ει­σοδήματος οι Σύλλογοι Γονέων και Κηδεμόνων που δεν απο­κτούν έσοδα υποκείμενα σε φόρο εισοδήματος, αλλά αποκλειστικά και μόνο έσοδα που πραγματοποιούνται κατά την επιδίωξη της εκπλήρωσης του σκοπού τους (π.χ. από συνδρομές των μελών), τα οποία δεν αποτελούν αντικείμενο φόρου.

**2.3. Φόρος Προστιθέμενης Αξίας (ΦΠΑ)**

Τα **Ν.Π. μη κερδοσκοπικού χαρακτήρα απαλλάσσονται από το ΦΠA** για έσοδα που πραγματοποιούν από ευκαιριακού χαρακτήρα εκδη­λώσεις, όταν τις οργανώνουν για την οικονομική τους ενίσχυση, εφόσον οι εκδηλώσεις αυτές δεν ξεπερνούν τις δύο (2) το έτος.

Άρα όταν έχουν την πιο πάνω απαλλαγή, δεν υποχρεούνται σε τήρηση Λογιστικών αρχείων και έκδοση παραστατικών για τις **απαλλασσόμενες του ΦΠA εκδηλώσεις**.

Με τις διατάξεις της περίπτ. ιη΄ της παρ. 1 του [άρθρου 22 Ν.2859/2000](https://www.e-forologia.gr/lawbank/document.aspx?digest=7DC38D0A614986E0.2443B45D0E78), ορίζει ότι:

«ιη) η παροχή υπηρεσιών και η παράδοση αγαθών από τα πρόσωπα που αναφέρο­νται στις περιπτώσεις δ΄, θ΄, ιβ΄, ιδ΄, ιε΄ και ιστ΄ της παραγράφου αυτής, με την ευκαιρία εκδηλώσεων που οργανώνονται από αυτά για την οικονομική τους ενίσχυση».

Δηλαδή απαλλάσσεται από το φόρο η παροχή υπηρεσιών πολιτιστικής ή μορφωτι­κής φύσης και η στενά συνδεόμενη με αυτές παράδοση αγαθών από νομικά πρόσωπα ή άλλους οργανισμούς ή ιδρύματα μη κερδοσκοπι­κού χαρακτήρα, τα οποία λειτουρ­γούν νόμιμα και έχουν σκοπούς πολιτι­στικούς ή μορφωτικούς.

Στις υπηρεσίες αυτές περιλαμβάνονται μεταξύ άλλων και η οργάνωση καλλιτεχνι­κών εκδηλώσεων.

Γενικά τα έσοδα των σωματείων, συλλόγων, ενώσεις προσώπων και γε­νικά μη κερ­δοσκοπικού χαρακτήρα πρόσωπα, ΔΕΝ υπόκεινται στον ΦΠΑ, με την παραδοχή ότι δεν είναι αποτέλεσμα πράξεων που προέρχονται από εμπορική δραστηριότητα ή πα­ροχή υπηρεσιών και οι πράξεις που διενερ­γούν εντάσσονται στους σκοπούς τους, όπως αυτοί αναφέρονται στο κα­ταστατικό τους.

Με προϋποθέσεις κάποιες εκδηλώσεις-πράξεις μπορούν να έχουν απαλ­λαγή από τον ΦΠΑ, με απόφαση του Προϊσταμένου της αρμόδιας Δ.Ο.Υ..

**3. Φορολογικές Υποχρεώσεις βάση Κώδικα Φορολογικής Διαδικα­σίας**

**Από την πλευρά του Κώδικα Φορολογικής Διαδικασίας (Κ.Φ.Δ.) υ­πάρ­χει υποχρέωση λήψης ΑΦΜ και μεταβολής του υπεύθυνου προέ­δρου.**

**3.1. Περί υποχρέωσης λήψης ΑΦΜ**

Τα Ν.Π. μη κερδοσκοπικού χαρακτήρα, πέρα από την νομική υπόσταση, για να μπο­ρέσουν να λειτουργήσουν, είναι υποχρεωμένα να αποκτήσουν και φορολογική υπό­σταση. Η φορολογική υπόσταση αποκτάται από το Ν.Π. με την απόδοση σε αυτό, Α­ριθμού Φορολογικού Μητρώου (ΑΦΜ). Το κράτος, για τον έλεγχο γενικά των οικονο­μικών συναλλαγών και τη απόδοση άμεσων και έμμεσων φόρων έχει νομοθετήσει την υποχρέωση εγγραφής στο Μητρώο TAXIS, λήψης ΑΦΜ, δήλωσης Μεταβολών κ.λπ. (Ν.4174/2013 άρθρο 3 και 10, Ν.2859/2000, Ν.1642/1986).

Με βάση το [άρθρο 10](https://www.e-forologia.gr/lawbank/document.aspx?digest=D107B3123F316F0.222119B8F4A0) (**εγγραφή στο φορολογικό μητρώο**) του [Ν.4174 /2013](https://www.e-forologia.gr/lawbank/document.aspx?digest=D107B3123F316F0.1D031AEA53&version=2016/09/06) στην παρ. 1 αναφέρεται:

«1. Κάθε πρόσωπο που πρόκειται να ασκήσει δραστηριότητες επιχειρη­ματικού πε­ριεχομένου ή να καταστεί υπόχρεο σε καταβολή ή παρακρά­τηση φόρου, σύμφωνα με τη φορολογική νομοθεσία ή σε υποβολή οποιασ­δήποτε δήλωσης που εμπίπτει στο πε­δίο εφαρμογής του Κώδικα υποβάλ­λει δήλωση εγγραφής στο φορολογικό μητρώο κατά τον τρόπο και το χρόνο που ορίζεται με απόφαση του Γενικού Γραμματέα. Με όμοια από­φαση είναι δυνατόν να ορίζονται άλλες κατηγορίες προσώπων, για τις ο­ποίες απαι­τείται εγγραφή στο φορολογικό μητρώο».

Με βάση το [άρθρο 3 «Ορισμοί» του Ν.4174/2013](https://www.e-forologia.gr/lawbank/document.aspx?digest=D107B3123F316F0.1F7114577C), στην παρ. 1 αναφέ­ρεται:

«β) ως «πρόσωπο» νοείται: κάθε φυσικό ή νομικό πρόσωπο, καθώς και κάθε είδους νομική οντότητα».

Από τον συνδυασμό τον ανωτέρω διατάξεων του Ν.4174/2013 (άρθρο 3 και 10), προκύπτει η **υποχρέωση των σωματείων να έχουν ΑΦΜ**. Συ­νήθως η διαδικασία είναι γνωστή στα νομικά πρόσωπα μη κερδοσκοπικού χαρακτήρα με εξαίρεση τους Συλλό­γους Γονέων και Κηδεμόνων που σε πολλές περιπτώσεις αρνούνται να αποκτήσουν ΑΦΜ. Εάν τα νομικά πρό­σωπα μη κερδοσκοπικού χαρακτήρα δεν έχουν ΑΦΜ θα **πρέ­πει να προ­σέλθουν στις Δ.Ο.Υ. και να αποκτήσουν,** **διότι θα έρθουν αντιμέτωποι με μεγάλα πρόστιμα**.

**3.2. Μεταβολή του υπεύθυνου Προέδρου**

Σύμφωνα με την [ΠΟΛ.1122/17-8-2016](https://www.e-forologia.gr/lawbank/document.aspx?digest=285F51AA63C02920.1D031AEA53&version=2016/08/17), η διάταξη του [Ν.4410/2016](https://www.e-forologia.gr/lawbank/document.aspx?digest=4F4D3DEB422CE0E8.1D031AEA53&version=2016/08/03) με την οποία τροποποιήθηκε η [παρ.4 του άρθρου 10 του Ν.4174/2013](https://www.e-forologia.gr/lawbank/document.aspx?digest=D107B3123F316F0.24F6AC3F03A0&version=2016/08/03) και α­φορά την επέκταση του χρόνου ενημέρωσης των φορολογουμένων προς το μητρώο για τις μεταβολές, από 10 ημέρες σε 30 ημέρες, θα καταλαμβά­νει και τις περιπτώσεις για τις οποίες, η προθεσμία των δέκα (10) ημερών για την υποβολή της σχετικής δήλωσης μεταβολής, δεν είχε λήξει κατά τις 3-8-2016.

Συνεπώς η προθεσμία των 30 ημερών ισχύει ουσιαστικά και για μετα­βολές που εί­χαν γίνει στο τέλος Ιουλίου (24/7) και είχαν υποχρέωση να δηλωθούν στο μητρώο έως την 3η Αυγούστου 2016 (μέσα σε 10 ημέρες) σύμφωνα με τις διατάξεις όπως ίσχυαν πριν τις αλλαγές του N. 4410/2016.

**Επομένως κάθε φορά που αλλάζει ο Πρόεδρος σε ένα Σωματείο ή σε κάποιο νομικό πρόσωπο μη κερδοσκοπικού χαρακτήρα θα πρέπει να γίνε­ται δήλωση μεταβολής στο Μητρώο της Δ.Ο.Υ. εντός 30 ημερών, διαφο­ρετικά υπάρχει πρόστιμο.**

Με την παρ. 1 του άρθρου 50 «Αλληλέγγυα ευθύνη» του Κ.Φ.Δ. (Ν.4174 / 2013) αναφέρεται :

«1. Τα πρόσωπα που είναι πρόεδροι, διευθυντές, διαχειριστές, διευθύ­νοντες σύμ­βουλοι, εντεταλμένοι στη διοίκηση και εκκαθαριστές των νομι­κών προσώπων και νο­μικών οντοτήτων κατά το χρόνο της διάλυσης ή συγ­χώνευσής τους, ευθύνονται προ­σωπικά και αλληλέγγυα για την πληρωμή του φόρου τόκων και προστίμων που οφεί­λονται από αυτά τα νομικά πρό­σωπα και τις νομικές οντότητες καθώς και του φόρου που παρακρατείται, ανεξάρτητα από το χρόνο βεβαίωσής τους.

Στα νομικά πρόσωπα που συγχωνεύονται, ευθύνεται αλληλεγγύως μαζί με τα πιο πάνω πρόσωπα, για την πληρωμή των κατά το προηγούμενο εδάφιο οφειλόμενων φόρων του διαλυόμενου νομικού προσώπου και εκείνο που το απορρόφησε ή το νέο νομικό πρόσωπο που συστήθηκε ανεξάρτητα από το χρόνο βεβαίωσής τους».

Επομένως ο Πρόεδρος ενός Σωματείου ή ενός νομικού προσώπου μη κερδοσκοπι­κού χαρακτήρα έχει τις ίδιες ευθύνες με τον Πρόεδρο μίας Α.Ε. ή ενός Ν.Π.Δ.Δ., δη­λαδή ευθύνεται προσωπικά και αλληλέγγυα για την πληρωμή του φόρου τόκων και προστίμων που οφείλονται από αυτά τα νομικά πρόσωπα και τις νομικές οντότητες καθώς και του φόρου που πα­ρακρατείται, ανεξάρτητα από το χρόνο βεβαίωσής τους.

**3.3. Συγκεντρωτικές καταστάσεις πελατών – προμηθευτών. Υπο­βολή καταστάσεων φορολογικών στοιχείων, για διασταύρωση πληρο­φοριών**

Κάθε νομικό πρόσωπο και νομική οντότητα, κατά την έννοια των δια­τάξεων των περιπτ. γ΄ και δ΄ του [άρθρου 2 του Ν.4172/2013](https://www.e-forologia.gr/lawbank/document.aspx?digest=670A3CF4572C6550.1ED4477A5A) (Κώδικας Φορολογίας Εισοδήματος) και των περιπτ. γ΄ και δ΄ του [άρθρου 3 τουΝ.4174/2013](https://www.e-forologia.gr/lawbank/document.aspx?digest=D107B3123F316F0.1F7114577C) (Κώδικας Φορολογικής Διαδικασίας), είναι υπόχρεο για τα φορολογικά στοιχεία που σχετίζονται αποκλειστικά με την επαγγελμα­τική εξυπηρέτηση ή την εκπλήρωση του σκοπού των προσώπων αυτών.

Επισημαίνεται ότι, η υποχρέωση αυτή αφορά κάθε νομικό πρόσωπο ή νομική οντό­τητα, ανεξάρτητα της κατηγορίας των τηρούμενων βιβλίων (απλογραφικά ή διπλογρα­φικά) ή της απαλλαγής από αυτά, καθώς και της υπαγωγής ή μη στις διατάξεις του Φόρου Προστιθέμενης Αξίας (υποκεί­μενοι που διενεργούν φορολογητέες ή απαλλασ­σόμενες πράξεις με ή χωρίς δικαίωμα έκπτωσης του Φ.Π.Α. εισροών κ.λπ.).

Περιλαμβάνονται, συνεπώς, όλα τα νομικά πρόσωπα και όλες οι νομικές οντότητες, ανεξαρτήτως κερδοσκοπικού ή μη χαρακτήρα, όπως Α.Ε., Ε.Π.Ε., Ι.Κ.Ε., Ο.Ε., Ε.Ε., δημόσιο, νομικά πρόσωπα δημοσίου δικαίου, σωματεία, ιδρύματα, λοιπά μη κερδο­σκοπικού χαρακτήρα πρόσωπα κ.λπ..

Οι καταστάσεις των **περιπτώσεων α΄, β΄ και γ΄** της [ΠΟΛ.1022/2014](https://www.e-forologia.gr/lawbank/document.aspx?digest=F7E5149B4DA6C130.1D031AEA53&version=2016/04/25) που αφορούν τα **ημερολογιακά έτη 2016 και επόμενα, υποβάλλονται μέχρι το τέλος Φεβρουαρίου** του επομένου έτους από το ημερολογιακό έτος που αφορούν.

Οι καταστάσεις της **περίπτωσης δ΄ που αφορούν τα ημερολογιακά έτη 2016 και επόμενα**, υποβάλλονται **μέχρι το τέλος Απριλίου** του επο­μένου έτους από το ημερολογιακό έτος που αφορούν.

Επομένως **τα Σωματεία ή νομικά πρόσωπα μη κερδοσκοπικού χαρα­κτήρα υποχρεούται στην υποβολή των Συγκεντρωτικών καταστά­σεων** πελατών–προμηθευτών ανεξάρτητα της κατηγορίας των τηρούμενων βιβλίων (απλογραφικά ή διπλογραφικά) ή της απαλλαγής από αυτά, καθώς και της υπαγωγής ή μη στις διατάξεις του Φόρου Προστιθέμενης Αξίας (υποκείμενοι που διενεργούν φορολογητέες ή απαλλασ­σόμενες πράξεις με ή χωρίς δικαίωμα έκπτωσης του Φ.Π.Α. εισροών κ.λπ.).

*Το κείμενο αποτελεί απόσπασμα από το άρθρο "Φορολογικές και Ασφα­λιστικές υπο­χρεώσεις Σωματείων" του κ. Αντώνη Νασόπουλου που δημοσι­εύθηκε στο τεύχος Οκτω­βρίου του περιοδικού Epsilon7*